Tirsdag offentliggjorde Spar Nord en fusionsaftale med den midtjyske bank Sparbank. Det betyder blandt andet, at den nye bank får fælles hovedsæde i Aalborg, hvor Spar Nord bank i dag har hovedsæde, og det vil koste arbejdspladser. Det kommer primært til at ramme bankernes hovedsæder, når de to lægges sammen til ét, men det kan også ramme i nogle af de byer, hvor de to banker i dag begge har filialer. I alt vil der ved sammenlægningen kunne spares omkring 100 stillinger væk. - Når man glæder sig over en fusion, er der også noget man bekymrer sig om, og det er, at der skal ske en reduktion. Det går vi så i forhandlinger om, hvordan vi kan få løst bedst muligt, siger fællestillidsmand i Spar Nord, Ole Skov. Han understreger dog, at medarbejderstaben alt i alt hilser fusionen velkommen. - Man tager godt imod fusionen og synes, det ser rigtig spændende ud. Også fordi Spar Nord tidligere har tilkendegivet, at man er interesseret i at vokse sig lidt større, siger Ole Skov, der ser fusionsplanerne som en fornuftig handling. Mens Planerne om fusion blev præsenteret på et pressemøde i København, ramte nyheden om fusionen også de nordjyske bankkunder. - Jeg tror, det er godt. Så er der lidt mere at stå imod med i svære tider. Men jeg tror nu ikke, det er noget, der kommer til at påvirke mig i hverdagen, siger Lisbeth Elkjær, der er kunde i Spar Nord. En anden bankkunde var dog noget mere skeptisk over udsigten til fusionen med Sparbank, som sidste år kom ud med et underskud på 236 millioner kroner. - Jeg kunne se, at aktierne dykkede lidt, efter at nyheden kom ud i morges. Det var ikke meget, men de faldt lidt. Og så tænker man jo, om det er et fallitbo, der overtagerher, siger Spar Nord-kunde Lene Damgaard. I det daglige skulle fusionen dog ikke få nogen større betydning for de nuværende Spar Nord-kunder. - De får adgang til flere filialer, men da Spar Nord er den fortsættende bank, vil de hverken skulle have nyt kort, ny konto, ny mobilbank eller andet. Så i det store hele kommer det ikke til at få den store betydning, siger administrerende direktør i Spar Nord, Lasse Nyby.

Referat:
Selv om Spar Nords fusion med Sparbank vil koste stillinger, så blev nyheden modtaget godt blandt Spar Nords medarbejdere.